En 19-årig mand er blevet forsøgt voldtaget og desuden stukket med kniv på asylcentret i Hanstholm. Det mener politiet, der har sigtet en 27-årig marokkansk mand i sagen. Han har nægtet sig skyldig, oplyser vicepolitikommissær Andreas Søgaard fra lokalpolitiet i Thisted. I et grundlovsforhør onsdag ved Retten i Holstebro har en dommer besluttet at varetægtsfængsle den sigtede i 14 dage. Umiddelbart vides det ikke, om dommeren finder begge sigtelser begrundet. Under opgøret fik offeret tilsyneladende flere snitsår på underarmen, ligesom han blev slået flere gange i ansigtet under sexoverfaldet. Politiet mener, at den 19-årige forsøgte at værge for sig, da han blev angrebet natten til tirsdag. Den unge er blevet udskrevet fra sygehuset efter at have fået behandling.
19-årig blev forsøgt voldtaget på asylcenter i Hanstholm, mener politiet. 27-årig er blevet fængslet